## Rješenje kojim se društvu Agrokor d.d., Zagreb, odobrava objavljivanje ponude za preuzimanje javnog dioničkog društva Žitnjak d.d., Zagreb

### NN 103/2008 (10.9.2008.), Rješenje kojim se društvu Agrokor d.d., Zagreb, odobrava objavljivanje ponude za preuzimanje javnog dioničkog društva Žitnjak d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**3144**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga,
temeljem Zahtjeva društva Agrokor d.d., Zagreb, Trg Dražena Petrovića 3, za
odobrenje objavljivanja ponude za preuzimanje javnog dioničkog društva Žitnjak
d.d., Zagreb, Marijana Čavića 8, na sjednici održanoj 4. rujna 2008. godine,
donijela je

## RJEŠENJE

1. Društvu Agrokor d.d., Zagreb, Trg Dražena Petrovića 3, odobrava se
objavljivanje ponude za preuzimanje javnog dioničkog društva Žitnjak d.d.,
Zagreb, Marijana Čavića 8.
2. Ovo Rješenje objavit će se u »Narodnim novinama«.

```
Obrazloženje
```

I. Društvo AGROKOR d.d., Zagreb, Trg Dražena Petrovića 3 (dalje u tekstu:
Ponuditelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 30. srpnja 2008. godine, temeljem odredbe članka 24.
stavak 1. članka Zakona o preuzimanju dioničkih društava (»Narodne novine« broj
109/07, dalje u tekstu: Zakon), Zahtjev za odobrenje objavljivanja ponude za
preuzimanje javnog dioničkog društva Žitnjak d.d., Zagreb, Marijana Čavića 8
(dalje u tekstu: Ciljno društvo), ponudu za preuzimanje i isprave iz članka 22.
stavak 3. Zakona, a dopunu predmetnog zahtjeva 1. rujna 2008. godine.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), u svezi s odredbom članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Ciljnog društva iznosi 141.893.670,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Ciljno društvo na zadnji dan u mjesecu travnju, svibnju i lipnju 2008. godine,
imalo više od 100 dioničara.
III. Obveza objavljivanja ponude za preuzimanje, nastala je za Ponuditelja,
sukladno odredbi članka 9. stavak 1. i 6., a u vezi s odredbom članka 5. stavak
3. i 4. točka 1. i 2. Zakona, 2. srpnja 2008. godine, posrednim stjecanjem
106.777 redovnih dionica Ciljnog društva s pravom glasa, što predstavlja 51,92%
udjela u temeljnom kapitalu Ciljnog društva i daje 51,92% glasova od ukupnog
broja glasova koje daju dionice Ciljnog društva s pravom glasa.
Naime, Ponuditelj je 2. srpnja 2008. godine temeljem Ugovora o prodaji i
prijenosu stekao 72.960 redovnih dionica s pravom glasa društva Mlinar d.d.,
Križevci, Grdenićeva 27.
Zajedno s 41.747 dionica koje je već stekao, Ponuditelj je imatelj ukupno
114.707 redovnih dionica s pravom glasa društva Mlinar d.d., Križevci, što
predstavlja 50,21% udjela u temeljnom kapitalu i daje 45,10% glasova od ukupnog
broja glasova koje daju dionice društva Mlinar d.d., Križevci, s pravom glasa.
Društvo Mlinar d.d., Križevci je imatelj ukupno 106.777 redovnih dionica Ciljnog
društva s pravom glasa, što predstavlja 51,92% udjela u temeljnom kapitalu
Ciljnog društva i daje 51,92% glasova od ukupnog broja glasova koje daju dionice
Ciljnog društva s pravom glasa.
Slijedom navedenog, stjecanjem dionica društva Mlinar d.d., Križevci, Ponuditelj
je sukladno članku 5. stavak 4. točka 1. i 2. Zakona, stekao neposrednu kontrolu
nad navedenim društvom.
Nadalje, sukladno odredbi članka 9. stavak 6. Zakona, stjecanjem neposredne
kontrole nad društvom Mlinar d.d., Križevci, Ponuditelj je posredno stekao
106.777 redovnih dionica koje navedeno društvo ima u Ciljnom društvu.
Odredbom članka 5. stavak 3. Zakona, propisano je da pravne osobe, te fizičke
i/ili pravne osobe djeluju zajednički kad jedna od njih neposredno ili posredno
kontrolira drugu ili druge pravne osobe.
Slijedom navedene odredbe, Ponuditelj i društvo Mlinar d.d., Križevci, djeluju
zajednički.
Prema izjavi Ponuditelja, dostavljenoj uz Zahtjev za odobrenje objavljivanja
ponude za preuzimanje, osim navedenih stjecanja, isti nije sklapao druge pravne
poslove u cilju stjecanja dionica Ciljnog društva.
IV. Cijena koju se Ponuditelj u ponudi za preuzimanje obvezuje platiti po
dionici iznosi 858,06 kuna. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, utvrđeno
je da u razdoblju od godinu dana od dana nastanka obveze objavljivanja ponude za
preuzimanje, Ponuditelj nije stjecao dionice Ciljnog društva
Sukladno potvrdi Zagrebačke burze d.d., Zagreb, od 15. srpnja 2008. godine,
dostavljenoj uz Zahtjev za odobrenje objavljivanja ponude za preuzimanje,
prosječna cijena dionica Ciljnog društva izračunata na način propisan odredbom
članka 16. stavak 3. Zakona, iznosi 858,06 kuna.
Slijedom navedenog, utvrđeno je da je cijena izražena u ponudi za preuzimanje u
iznosu od 858,06 kuna po dionici, određena u skladu s odredbom članka 16. stavak
3. i 4. Zakona.
V. Ponuditelj je posredno stekao 106.777 redovnih dionica Ciljnog društva s
pravom glasa, a temeljni kapital Ciljnog društva podijeljen je na 205.643
redovnih dionica, nominalne vrijednosti 690,00 kuna.
Novčana sredstva potrebno je osigurati sukladno odredbi članka 19. stavak 1.
Zakona, za plaćanje preostalih 98.866 redovnih dionica Ciljnog društva.
Uvidom u potvrdu Središnje depozitarne agencije d.d., Zagreb, Heinzelova 62/a,
kao depozitara, dostavljenu uz Zahtjev za odobrenje objavljivanja ponude za
preuzimanje, utvrđeno je da je Ponuditelj depozitaru, radi osiguranja novčane
naknade koja je potrebna za plaćanje dionica koje su predmet ponude za
preuzimanje, dostavio neopozivu bankovnu garanciju, na prvi poziv, izdanu od
strane društva Raiffeisenbank Austria d.d., Zagreb, kao garanta, u korist osoba
koje će pohraniti svoje dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog,
temeljem odredbe članka 24. stavak 3. Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-10/8
Urbroj: 326-111/08-5
Zagrebu, 4. rujna 2008.

Predsjednik Uprave
**Ante Samodol**, v. r.

Rješenje, NN 103/2008-3144
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)